Køkkenchef på Kragerup Gods, Frank Andersen, arbejder her med hvid lupin, der bliver til - vegansk kød. Foto: Bjarne Robdrup

Send til din ven. X Artiklen: Gods omlægger 200 ha til veganske fødevarer Modtagerens email * : Din e-mail * : Dit navn * : Evt. kommentar: *) skal udfyldes.

Gods omlægger 200 ha til veganske fødevarer

Kalundborg - 07. august 2019 kl. 16:08 Af Bjarne Robdrup Kontakt redaktionen

Byg, rug, hvede og andre traditionelle kornsorter må vige pladsen på nogle af Kragerup Gods' marker. I hvert fald på 200 ha af den gode landbrugsjord, som over en to år lang økologisk proces omlægges til vegetariske/veganske produkter med stort proteinindhold. Processen er i gang, og allerede nu kan godset høste af egne kikærter til hummus i Restaurant Blixen.

- Vi er ikke i tvivl om, at der er en meget betydelig fremtid i produktion og udvikling af vegetariske og veganske fødevarer til et marked i vækst, ligesom vi omlægger til økologisk produktion af korn, siger godsforvalter Olav Ditlevsen.

Allerede i dag kan god­sets anerkendte restaurant, Blixen, servere bøffer (plantebaseret kød) for gæsterne produceret af hvid lupin.

Men på egne marker går det også stærkt.

Proteinafgrøderne produceres i samarbejde med Slagelse Erhvervscenter og en stor fødevarevirksomhed i Slagelse, Grøn Fokus, der blev etableret i 1999 med det formål at levere lokalt producerede, økologiske og biodynamiske kvalitetsfødevarer til kunder på Sjælland.

Danske proteiner skabes på Kragerup af eksempelvis kikærter, hirse, quinoa og gul lupin. Mange af afgrøderne er stort set ukendte produkter på danske jorde og ikke i nærheden af den skala, som Kragerup agter at producere i.

Grøn Nøgle

I forvejen er Kragerup en del af Grøn Nøgle (Green Key). Den Grønne Nøgle er turismens internationale miljømærke. Ordningen er skabt i Danmark, men er i dag tildelt omkring 2500 virksomheder i flere end 40 lande.

Den Grønne Nøgle gives til virksomheder i turistbranchen, som gør noget ekstra for at beskytte miljøet. I Danmark er der tildelt ­Green Key til over 250 virksomheder fordelt på hoteller, vandrehjem, konference- og kursussteder, campingpladser, restauranter og idrætsanlæg, og kriterierne er justeret til hver virksomhedstype. Godset er tillige en CO2-neutral virksomhed.